A szentkép alatt
Kopottas fészkünk reggelenkint
Csodás sugárok ellepik
S a bút, a könnyet, fájó álmot
Aranykezükkel felszedik.

A sok sugárka játszva lebben
Kicsi szobánkon szerteszét...
A képen egyik csókkal éri
A kisded Jézus szent kezét.

A sok sugárka szerteoszlik
Virágon, tükrön, nippeken...
S mi négyen csendben összebújunk.
Szemünk az áldó Istenen.

S míg csendes szárnyon száll fohászunk:
A sok sugárka átkarol...
A kisded Jézus szeretettel
A fenti képről ránkhajol...

versek